གུ་དོག་པའི་སྲང་ལམ་ཁག་ནས་བོང་བུ་དང་རྟ་དྲེལ་གྱི་དྲིལ་བུའི་སྐད་སྒྲ་སི་ལིང་ལིང་དུ་གྲགས།ཐལ་རྡུལ་གྱི་བང་རིམ་ཞིག་ཀྱང་གྲོང་ཚོའི་མཁའ་དབྱིངས་སུ་འཕྱུར།ནམ་རྒྱུན་དང་མི་འདྲ་བའི་བྲེལ་ཟིང་གི་རྣམ་པ་དེས་གནའ་བོའི་གྲོང་ཚོ་འདི་རྨོངས་གཉིད་ལས་བསད་པ་ལྟར་སྣང་།ཉལ་ཆས་དང་།གུར།ཐབ་ཆས།ལག་ཆ་སོགས་སྣ་ཚོགས་བཀལ་ཡོད་པའི་བོང་བུ་དང་།རྟ་དྲེལ་རྣམས་རིམ་བཞིན་གྲོང་ཚོ་ནས་རི་གཤམ་དུ་འཐེན་པའི་ཀྱག་ཀྱོག་གི་ལམ་ཆུང་སྟེང་སྲིངས།རྫ་རི་གྲོང་ཚོར་མཚོན་ན།བོང་བུ་དང་རྟ་དྲེལ་ནི་གྲོང་ཚོའི་མེད་དུ་མི་རུང་བའི་སྐྱེལ་འདྲེན་གྱི་ཡོ་ཆས་གཙོ་བོ་ཞིག་ཡིན་ཏེ།རི་གཤམ་ནས་ཅ་དངོས་ལེན་རྒྱུ་དང་།རི་རྩེ་ནས་མེ་ཤིང་དབོར་རྒྱུ།དེ་བཞིན་དགུན་དཔྱིད་ལུད་དབོར་རྒྱུ་དང་།སྟོན་ཀ་ཚར་མ་དབོར་རྒྱུ་སོགས་ག་བཏང་གོ་ཆོད་ཅིག་ཏུ་གྱུར་ཡོད།